BREXIT - 10. OBLETNICA 
Vp Marjan Šetinc - SDMO  26. avgust 2026

Ne vem, če se vsi dobro spomnimo 23. junija 2016, tako imenovanega BREXIT DAY, ko se je 51.9% Britancev in Britank, ki so oddali glas na referendumu, odločilo za izstop iz EU, kar je predstavljalo  le 37.44% vseh volivcev s pravico glasovanja, registriranih volivcev in volilk, toda izid je obveljal.

2. junija 2016, 3 tedne pred tem dnem, sem prvič govoril o napovedih izida referenduma, drugič pa sem na SDMO govoril o brexitu 15. junija 2017, leto dni po referdumu. Danes je brexit na sporedu SDMO tretjič. Gre za eno najprelomnejših odločitev, tako za Britanijo, seveda pa tudi Evropsko unijo.

Kaj je brexit Britancem prinesel, kaj odnesel, želijo nazaj v EU, je EU naklonjena ponovni vključitvi Britanije in druga vparšanja si zastavljajo politiki in mediji ob tej obletnici?
31. januar 2020: Združeno kraljestvo je tudi uradno zapustilo Evropsko unijo.
31. december 2020: Konec prehodnega obdobja, do katerega so za državo veljala pravila enotnega trga in carinske unije EU

Preden se bom posvetil Britaniji v času po referendumu, se je potrebno za trenutek vrniti v čas, oziroma obuditi razmere pred desetimi leti in leta pred tem, ki so pripeljale do glasovanja z vprašanjem Britankam in Britancem: Ali želite, da je Britanija  še naprej članica EU? DA ali NE

Referendum je razpisala konservativna vlada pod vodstvom Davida Camerona takratnega  predsednika vlade, ki se je ob rastočem evroskepticizmu in večkratni obljubi odločil in kot je izjavil ob najavi referenduma,”da je prišel čas, da Britanci ponovno odločajao o tem ali naj Britanija še naprej ostane članica EU”. Namreč, evroskepticizem se ni pojavil s Cameronom, ta je obstaja(l) že v 50-tih letih in občasno izbruhnil ob volitvah ali pa, ko je katera izmed političnih sil, predvsem konservativna stranka, zaznala, da ji to koristi.
Kot vemo je prišlo do združevanja v Evropi, najprej v Skupnost za premog in jeklo (leta 1952), po opustošenju, ki ga je povzročila 2. svetovna vojna. Namen očetov tega združevanja (Robert Schumann in Jean Monet)   je bil  povezati premogovništvo in jeklarstvo, torej težko industrijo, ki je omogočala proizvodnjo orožja, pod skupno avtoriteto in kontrolo, s tem pa onemogočiti,  predvsem Nemčiji in Franciji (in vsem, ki se želijo pridružiti), enostranske poteze izhajajoče iz stoletnih nasprotovanj, ki so vodile v vojne, predvsem pa uničujočo 2. svetovno vojno. 
Tej skupnosti, se kljub povabilu, Britanija ni priključila. Churchill je tedaj izpostavljal tri kroge britanskega vpliva v svetu: 1. posebni odnosi z ZDA, 2. Britanski imperij (Commonwealth) in 3. združena Evropa, Britanija ima svoj položaj na presečišču teh treh krogov, noben krog pa nima prevladujoče vloge. Nobenemu od teh krogov vpliva pa se Britanija ni hotela odreči. Britanija je tedaj veljala za globalno igralko, Evropa, Zahodna Evropa, je predstavljala le en del(ček) sveta, v primerjavi z obsegom Britanskega imperija! O tem je govoril Winston Churchill v velikokrat citiranem govoru v Zürichu, že 1946, ko je pozval Francijo in Nemčijo, da prevzameta vodilno vlogo pri zduževanju Evrope, kar je bilo v skladu z njegovim zapisom o Britaniji iz 1938: "Smo za Evropo, toda ne njen del. Smo povezani ne pa njena sestavina. Smo zainteresirani in povezani in ne v njo vsrkani!"
[bookmark: _GoBack]Britanija, kot edina prava zmagovalka v 2. svetovni vojni, kot sami trdijo (we stood alone), je na združevanje v povojni Evropi gledala z nezaupanjem. Vzpostavitev javnega zdravstvenega sistema (NHS) in nacionalizacija premogovnikov, ki so ju izvedli laburisti takoj po vojni, sta se izkazala za tako popularna, da so z obojim konservativci nadaljevali pod vodstvom Winstona Churchilla, ki je ponovno dobil volitve 1951. Premogovništvo in železarstvo sta se v tedanjih razmerah pokazala tako pomembna za stabilnost v državi, tudi zaradi izjemne moči sindikatov, da  ne čudi, da so tako laburisti kot konservativci zavrnili sodelovanje v "preveč tesni povezavi" (too close a union), v Evropski skupnosti za premog in jeklo (ECSC - European Coal and Steel Community)!
Winston Churchill je že takrat povedal, da je Britanija posebna, morda tudi prevelika (vzvišena), takrat je bila največji imperij v zgodovini človeštva, ki se je začel manjšati šele po drugi svetovni vojni, da bi jo Evropa zanimala. Je pa treba povedati, da ta imperij, v okrnjenem obsegu, še zmeraj obstaja. 

Evropska skupnost za premog in jeklo šestih ustanovnih članic - Nemčije, Francije, Italije, Nizozemske, Belgije in Luksemburga - se je kmalu izkazala za uspešen projekt, Britanijo je začelo skrbeti očitno zaostajanje, zato se je takoj, ko so se pričeli pogovori za razširitev  Skupnosti za premog in jeklo v Evropsko gospodarsko skupnost, ki je nastala z Rimskim sporazumom 1957, vključila v pogovore za priključitev. Pogled v podatke o rasti BDP v letih 1950 do 1964 pokaže, da je bila povprečna rast BDP v Britaniji 2,2%, medtem ko je bila v Zahodni Evropi kar 3,9%. V tem času je potekal tudi proces dekolonizacije in sodelovanja v reševanju kriznih situacij, vse to je zahtevalo precejšnja sredstva in vplivalo na relativno nižjo gospodarsko rast Britanije, zato ni presenečenje, da je bila Britanija zainteresirana za sodelovanje v novi Evropski gospodarski skupnosti(EGS).
V EGS pa so se istočasno začeli pogovori o poglobitvi sodelovanja, ki naj bi šlo v smeri političnega in celo zunanjepolitičnega sodelovanja. Postalo je jasno, da je za gospodarsko  rast poglabljanje političnega sodelovanja  neizogibno. Britanija je to odklonila in leta 1960 iniciirala vzpostavitev EFTA (European Free Trade Association) v katero ji je uspelo pritegniti 6 držav, Avstrijo, Švico, Portugalsko, Švedsko, Dansko, Norveško. 

Vredno je tudi omeniti, da je bil leta 1978 ustanovljen Skupni odbor EFTA–Jugoslavija, z namenom razširitve gospodarskega sodelovanja. Od leta 1983 je imela Jugoslavija v EFTA status opazovalke. Sodelovanje je obsegalo blagovno menjavo, industrijsko sodelovanje in turizem, ni pa postala polnopravni del tega prostotrgovinskega območja.

Z ustanovitvijo EFTA (Evropske prostotrgovinske asociacije) je Britanija jasno pokazala, da jo zanima predvsem gospodarsko sodelovanje s čim manj političnega sodelovanja/vmešavanja. Toda zelo hitro se je pokazalo, da EFTA ni nadomestilo za EGS, obseg britanske trgovinske menjave z državami EFTA je bil le delček tistega z državami EGS. Če ne bi francoski predsednik DeGaulle zavrnil dveh britanskih prošenj za pridružitev EGS, se bi Britanija pridružila že v začetku 60-tih let, namreč prvo vlogo je britanska vlada pod vodstvom Harolda Macmillana, ki je imel ameriško podporo, vložila že 9. avgusta 1961. Toda francoski predsednik Charles De Gaulle je videl v Britaniji rivala za vodilni položaj v EGS in jo, med drugim, označil za ameriškega Trojanskega konja v Evropi in posledično dva krat preprečil pridružitev Britanije EGS. Precej živo se spomnim razburjenja v Britaniji po drugi zavrnitvi. Mediji so bili polni kritik na račun DeGaulla in Francije! 
Po odhodu DeGaulla 1969, sta novi francoski predsednik Georges Pompidou in britanski laburistični predsednik vlade Harold Wilson uspela najti dogovor, višina prispevka v proračun Skupnosti je bil ena ključnih točk,  za pridružitev Britanije EGS leta 1973, leto 1973 je bilo leto prve širitve EGS, istočasno sta se pridružili še Danska in Irska.
Le dve leti po pridružitvi Evropski gospodarski skupnosti je v Britaniji že prišlo do konfrontacije med zagovorniki in nasprotniki članstva. The New Statesman je leto prej t.j. 2015 (23.1.2015) pisal o presenetljivi podobnosti med situacijo 1975 in 2015, o podobnostih razdora med anti in pro-evropskimi člani vlade, s to razliko, da so pred 50-timi leti vladali laburisti, sedaj pa konservativci. V sedemdesetih letih prejšnjega stoletja so bili pro ali anti-marketeers, sedaj proevropejci proti evroskeptikom. Leta 1974 so laburisti dobili volitve z obljubo referenduma, enako je obljubil David Cameron pred volitvami 2015. Obljuba refenduma o članstvu v EU je (bil) močan predvolilni adut, vsaj v teh dveh situacijah so volilci na nacionalnih volitvah večinsko  podprli stranko, ki je obljubljala referendum.
Na referendumu 1975 je na vprašanje 'Do you think the UK should stay in the European Community (Common Market)?' – (Menite, da naj Združeno kraljestvo  ostane v Evropski skupnosti?), obkrožilo "DA" kar 67,2% Britancev in Britank, ki so oddali svoj glas na referendumu. Torej več kot dve tretjini jih je glasovalo za nadaljevanje članstva v EGS! In zmagali so argumenti vlade Harolda Wilsona, da je članstvo v EGS koristno za Britance, da pomeni delovna mesta, varnost, prosti trg itd. Po dveh letih, po vključitvi v EGS, so obljube o koristih, ki jih prinaša članstvo delovale prepričljivo, obljube o varnosti, cenejši hrani idr., so učinkovale. Vedno znova je šlo le za koristi, predvsem materialne koristi
Zakaj ta kratek opis nastajanja EU? 
Zgodovina nastajanja in širitev EU je  povezana s kompromisi in izvzetji posameznih članic iz nekaterih politik EU, pri izvzetjih nedvomno prednjači Britanija. Gotovo drži, da je bila Evropska gospodarska skupnost manj politična, predvsem pa gospodarska. Vendar Britanci se niso mogli slepiti s tem, da je skupnost rezultat  izključno gospodarskih ciljev, še posebej, če upoštevamo, da  je bil cilj združevanja preprečitev antagonizmov med evropskimi državami, ki so pripeljali do dveh rušilnih in genocidnih vojn v prvi polovici 20. stoletja.
Podobno kot se je dogajalo leta 1975 se je dogajalo tudi 2016, šlo je predvsem za notranjepolitično strankarsko preigravaanje, referendum naj bi utrdil položaj Davida Camerona ali pa prinesel njegov konec (politični analitiki so mu napovedali konec tudi če bi dosegel tesno zmago, torej, če bi referendum potrdil nadaljevanje članstva). David Cameron je obljubil državljanom "a better deal" (boljši dogovor) z EU in ga nedvomno izpogajal. Lahko bi tudi rekli, da je dogovor "izsilil", ker sicer, kot je na Evropskem svetu, 18.2.2016,  utemeljeval ne bo mogel prepričati britanskih volivcev in volivk.
In kaj je izposloval Cameron na Evropskem svetu 3 mesece pred referendumom, na kaj vse je pristalo preostalih 27 članic EU? V pamfletu pamfletu, ki ga je dobilo vsako britansko gospodinjstvo je David Cameron zapisal kar je iztržil v pogajanjih z EU, torej: Združeno kraljestvo - Britanija -  ima/bo imela v reformirani EU poseben položaj, zadržali bomo funt, ne bomo sprejeli evra in zadržali bomo kontrolo svojih meja, Britanija ne bo več del nadaljnje politične integracije EU, manj bo zakonodaje EU in za migrante iz EU držav bo v Britaniji uveljavljen  zaostren  dostop do socialnih dodatkov. Na to zadnje, kot sem prebral kasneje v poljskih medijih je pristala tudi Poljska, na račun obljube namestitve anglo-ameriških enot na vzhodu Poljske, morda je imel računico še kakšen drug predsednik vlade? Tega ne vem. Na koncu je 27-terica soglasno pristala na britanske zahteve. Bruselj je očitno na vsak način, tudi na račun slabitve enotnosti v EU želel obdržati v evropski družini. 

Toda vse to - neglede na iztržke – opt-outs, ki jih je Cameron izpogajal, na omenjenem Evropskem svetu, 18.2.2016, kjer je EU pristala na vse britanske zahteve, se je večina Britancev, ki se je volitev udeležila, odločila za izstop. Večina je bolj verjela ali nasedla stavkom, da bo po izstopu Britaniji šlo bolje, da bo sama uspela izpogajati boljše, predvsem ekonomske sporazume z državami po svetu in da je Cameronov dogovor slab, saj potiska Britanijo v "ever closer Union" t.j. v še tesnejše povezovanje in eventualno Super State - Super državo. Govorili so, da je "prodal" Britanijo. 
Prevagali so argumenti izstopnikov, podkrepljeni tudi z lažnimi podatki in trditvami, kot naprimer ”Bruselj nas ropa, krade naš denar”, napihovanje številk, o vplačilih v evropski proračun, je močno vplivalo na ljudi.  
Izstopanje je bilo naporno, pogajanja so trajala dolgo, formalni izstop se je zgodil šele 31. decembra 2020. Veliko zapletov je bilo tudi zaradi Severne Irske, predvsem meje z Republiko in prostim pretokom ljudi in prometa.

Nekateri komentatorji in analitiki so napovedovali, da bo izstop Britanije povzročil krizo in celo razpad EU...nič od tega se ni zgodilo, se pa je svet v 10 letih močno, skoraj do neprepoznavnosti, spremenil.
Istega leta kot britanski referendum je bil prvič izvoljen Donald Trump, ponovno pa pred dvema letoma 2024..... Tehnološka vojna, vzpon Kitajske, covid, vojna v Ukrajini, genocid v Gazi in pogrom nad Palestinci, vojaški napad ZDA in Izraela na Iran, ameriške sankcije in politični pritisk s tarifami/carinami,  neprestano spreminjanje le-teh, posega v ustaljene povezave in odnose v mednarodnih odnosih. 
Krize, ki jih namerno ali nenamerno povzročajo ZDA, ali z vojnami ali sankcijami, ukinjanjem pomoči, imajo nepredvidljive posledice za cel svet tudi Evropo in EU. Vojne na Bližnjem vzhodu povzročajo eksodus beguncev, napad na Iran povzroča energetske probleme – naperjene proti celemu svetu tudi proti Evropi. Ki je verjela in še verjame, da je najtesnejša zaaveznica ZDA. To čuti tudi Britanija (Kot zvesta sledilka US vojaških intervencij in sankcij po svetu) tudi sama ni izvzeta in imuna na spremembe, izstop Britanije je sovpadel z dogajanji, ki so korenito spremenila svet v katerem smo živeli pred tem, kjer so mednarodno sprejeta pravila veljala in se tudi dograjevala. Ta svet je povšeči konservativnim, neoliberalnim in skrajno desnim politikam. V teh razmerah tudi konservativne sile v Britaniji izstop jemljejo kot dokaz, da so se pravilno odločili.

S približevanjem 10. obletnici glasovanja o izstopu iz EU se je v Britaniji odprla razprava o približevanju ”Evropi”, kot pravi Timothy Garton Ash v Guardianu, 15. junija 2026, o Evropi brez Evrope. In doda ”gre za razpravo o tem kaj je ekonomsko najbolje za Britanijo in s kakšno politiko ustvariti ta cilj”. Do te razprave prihaja po 10-tih letih neuresničitve obljub zagovornikov izstopa. Na udaru so vlade, ki naj bi naredile Britanijo gospodarsko uspešno kar bi posledično prineslo več v državni proračun s katerim bi blažili notranja neravnovesja, predvsem pa s socialnimi transferji omogočili boljše življenje najrevnejšim in najbolj ogroženim slojem prebivalstva, nobeni vladi v zadnjih desetih letih to ni uspelo.
Zato ne čudi, da nekateri politiki govorijo o ponovnem vstopu v EU, Sir Keir Starmer je pričel pogovore z EU, njegova vlada se je dogovorila za vključitev Britanije v sistem študentske izmenjave program Erasmus, ki bo začel veljati v letu 2027, kar je eden prvih korakov k približevanju Evropi. 
Tukaj je porebno povedati, da se je britanski univerzitetni sistem znašel v hudi finančni krizi, ne le zaradi izpada tujih študentov temveč zaradi izpada raziskovalnih sredstev iz evropskih programov. Kar vodi v krčenje univerzitetnega sistema, ukinjanje programov in združevanje univerz in visokih šol. Univerzitetni sistem ustvari za več  265 md Lstg ekonomske realizacije in predstavlja kar 3.5% BDP. 
Zagovorniki brexita pa vidijo stanje drugače, to je v konservativnem tedniku The Spectator, 20. junija 2026, povzel  Michael Gove, nekdanji minister za šolstvo v Cameronovi vladi in glavni urednik Spectatorja. V članku s precej ironije pravi, da se je, ”čeprav zveni nenavadno, Keir Starmer izkazal kot zagovornik brexita. Njegova vlada se lahko pohvali z neštetimi ukrepi, ki preprosto ne bi bili mogoči, če bi Združeno kraljestvo ostalo v Evropski uniji.” 
Michael Gove spregleda, da je Starmer prvi PV, ki je začel približevalni dialog z EU.
Potem pa pove, da je v začetku letošnjega leta laburistična vlada zaščitila britansko jeklarsko industrijo s paketom carin, ki je bil mogoč le zato, ker ima država neodvisno trgovinsko politiko. Prav te svoboščine, ki jih je prinesel brexit, so finančni ministrici v maju omogočile znižanje carin na več kot sto prehranskih izdelkov, da bi ublažila krizo življenjskih stroškov. 
Sicer pa še nadaljuje, da sta predsednik vlade in finančna ministrica pohvalila trgovinska sporazuma z Indijo in Združenimi državami – dvema največjima demokracijama na svetu – ki sta ugodnejša od katerih koli sporazumov, ki bi jih lahko sklenila Evropska unija. Omilitev evropskih predpisov za londonsko finančno središče je prinesla nove poslovne priložnosti. Ker Združeno kraljestvo ne spada pod Akt EU o digitalnih trgih (Digital Markets Act), njegov tehnološki sektor prehiteva tekmece na evropski celini. Država ima odločilno prednost na področju umetne inteligence v mednarodno cenjenem Inštitutu za varnost umetne inteligence, ki ga, po njegovo, znotraj EU ne bi bilo mogoče ustanoviti. 
Omenja še razvijanje gensko spremenjenih poljščin z višjimi pridelki in manjšim vplivom na okolje. Na koncu pa še uvedbo DDV na šolnine zasebnih šol. In zaključi, da nič od tega brez brexita ne bi bilo mogoče. 
Bistvo vseh teh politik je v tem, kot pravi Michael Gove da jih lahko – če se tako odločimo – spremenimo, razveljavimo ali še okrepimo, kakor želimo mi, britanski državljani. To pa je največja korist brexita: ponovno smo postali polnopravna parlamentarna demokracija. Ponovno smo prevzeli nadzor. (Takšen je bilreferendumski slogan TAKE BACK CONTROL)
Michael Gove in nekateri drugi trdijo, da je brexit odprl možnosti, ki jih država še niti približno ni izkoristila, v obsegu kot bi bilo možno. 
Michael Gove našteva stvari in ukrepe, ki niso prepričali, oziroma jih navaden državljan ne zaznava. Ti ukrepi ne prinesejo ničesar navadnemu državljanu. Gove pa spregleda to, ali bi bil Starmer prisiljen v odstop, če bi ti nešteti ukrepi zares Britanijo dvignili/dvigovali iz ekonomske letargije? S precejšnjo gotovostjo NE, če upoštevamo javno mnenje naklonjenosti približevanju EU.

Javno mnenje 
V Britaniji ob deseti obletnici od Brexita potekajo razprave o tem ali je bila odločitev pravilna ali ne, kot vidimo vsaka stran vidi zadevo drugače.
Po 10-tih letih od referenduma in 5 letih od formalnega izstopa le še 30% Britank in Britancev verjame, da je Britanija ravnala prav, ko je glasovala za izstop. 
Javno mnenje v Britaniji se je v zadnjem času močno prevesilo na stran zagovornikov ponovne vključitve v EU. Podatki YouGov javnomnenjske raziskave o tem kaj Britanci in Britanke mislijo o Brexitu, z  začetka junija letos, so bili objavljeni v The Guardianu 17. junija 2026. Naj navedem nekaj ključnih rezultatov: 57% Britank in Britancev meni, da je bilo izglasovanje izstopa iz EU napaka, ta odstotek vključuje tudi 23% tistih, ki so 2016 glasovali/e za izstop. 55% vprašanih pa si želi ponovne vključitve pod pogojem ohranitve izvzetij - opt-outs (pred izstopom). 6 od 10-h jih misli, da je bil Brexit polomija in da je za to najbolj odgovoren Boris Johnson! 
Opt-outs – izvzetja so odločilna za naklonjenost ponovni vključitvi, v tem primeru odstotek s 55% pade na 35%.
Naklonjenost približevanju EU je visoka, kar 59% respondentov , podpira tesnejše odnose z EU brez včlanitve, to podpirajo oboji tako tisti, ki so glasovali 2016 za ohranitev članstva kot tisti, ki so glasovali za izstop – izstopniki. Vsi pa menijo, da bi ponovna vključitev ali približevanje EU izboljšalo britansko gospodarstvo.
Zakaj razprave o približevanju
Britanija se zadnja leta sooča z gospodarskimi težavami, ki se odražajo v slabšanju življenjskega standarda prebivalstva, predvsem tistih, ki so odvisni od socialnih transferjev, pokojnin in drugih oblik pomoči...zato ne preseneča, da odprtje proti Evropi stopa v ospredje, predvsem prosta trgovina, manj pa pretok ljudi, enotni trg in carinska unija. Zato tudi ne presenečajo navedeni podatki naklonjenosti približevanju. 
Tudi EU je naklonjena ponovni vključitvi Britanije – kar 2/3 državljanov EU bi podprlo ponovno članstvo Britanije v EU, so pokazali rezultati javnomnenjske raziskave, ki jo je izvedel European Council on Foreign Relations (ECFR) v 15 članicah, odstotki podpore gredo od 56% v Bolgariji, 59%v Franciji in Italiji in kar 75% na Nizozemskem in Danskem.
Če so razlogi v Britaniji predvsem ekonomske narave in zaostrenih razmer v svetu, ki niso naklonjene ne ekonomsko in ne varnostno srednje veliki sili kot je Britanija, pa je jasno, da je bi(la) EU z Britanijo večja, imela je 520 milijonov prebivalcev ne le 450 milijonov kot sedaj, EU bi pridobila nazaj članico Varnostnega sveta, eno najmočnejših obrambnih sil na svetu, članico G7 pa še kaj. Interes za zbliževanje je obojestranski, veliko problemov, nejasnosti in ovir pa je v izvedbi zbliževanja. 
V Britaniji se je v 10 letih zgodil velik politični premik, Brexit je nedvomno odločilno prispeval k ostri politični polarizaciji, ki se je pred tem zdela manj izrazita. Kako doseči široko soglasje med političnimi silami, če bi Britanija vstopila v EU, in da ne bi čez nekaj let ugotovila, da imajo Britanke in Britanci zopet pravico odločati ali želijo še naprej ostati v EU? 

BRITANIJA JE DANES SOOČENA Z NOVO DRUGAČNO UNIJO, tista izpred desetih let ne obstaja več. Morala bo pokazati precej fleksibilnosti, če hoče ponoven dostop do notranjega trga bo to od nje zahtevalo kar nekaj koncesij.  Zato v političnih in akademskih krogih razmišljajo o raznih scenarijih, od švicarskega do norveškega modela odnosov z EU, ki bi omogočili zbližanje z EU (tudi EEA European Economic Area). Nov predsednik vlade Andy Burnham je napovedal nadaljevanje pogovorov ”zbliževanja” oz ”resetiranja”(postopno)  po posameznih praktičnih zadevah in področjih, (to je na nek način že  začela konservativna vlada Rishija Sunaka, The Windsor Framework – med S. Irsko in Republiko Irsko, ki ureja prost pretok blaga in ljudi) , in predhodnika Keira Starmerja. 
Kakorkoli že, zadnjih deset let je bilo za Britanijo politično precej nestabilnih, kar sedem vlad in njihovih predsednikov je poskušalo narediti Brexit uspešno zgodbo, da bi dokazali, da se je splačalo, pa jim ni šlo. Prav ta večletna stagnacija je spodbudila, na nek način, prisilila v razmišlanje o Evropski uniji.
Britanija je na razpotju, posebno prijateljstvo z ZDA ni v najboljšem stanju, še posebej po zadržanosti do napada ZDA in Izraela na Iran, po aspiracijah Donalda Trumpa ”aneksije” Kanade, britanske ustavne monarhije, pa Grenlandije ...pa v času mundiala, da so Falklandi argentinski ...pa še kaj. 
Ostaja Commonwealth, nedavne Igre Commonwealtha v Glasgowu so izpadle kot parada prijateljstva, ostaja kar nekaj odvisnih ozemelj in držav tesno povezanih s krono.
Predvčerajšnjim je Andy Burnham obljubil nepreklicno podporo Ukrajini v vojni z Rusijo in odprl konflikt z Rusijo.
Britanijo, pravzaprav le Anglijo in London, sem ne po naklučju, obiskal med 10. in 20. junijem – prav v času, ko so se razvnele razprave ob 10. obletnici refenduma, o tem ali se je Brexit splačal ali ne, o tem ali je možen povratek o scenarijih odnosov z EU. Kljub temu, da je politiko začasno potisnilo v ozadje svetovno nogometno prvenstvo, ki je parav tedaj potekalo. 
Sicer pa kot povsod, tudi v obstoječih demokracijah, vladajočim strukturam pride prav kakšna senzacija, ki resne probleme odrine v ozadje, zginejo s prvih strani medijev in javne pozornosti. Trenutno, konec avgusta 2026, zaseda prve strani časopisov nova senzacija, lahko le ugibamo, če ni morda dogovorjena, vrnitev princa Harryja in Megan v domovino, izstopa pa tudi ogromna višina sodnih stroškov zaradi tožbe proti desničarskemu dnevniku Daily Mail, ki jo je princ Harry izgubil.

Pred 10. leti je preteklo 50 let od mojega prvega srečanja z Britanijo, letos pa že 60 let in ponovno sem se srečal z Britanijo, ki je nedvomno posebna...seveda gre s časom naprej, istočasno pa vztraja na svoji posebnosti in ekskluzivnosti. Vozijo po levi, cestne razdalje označujejo v miljah, meso kupujejo v funtih in unčah, pivo pijejo v pintah, se vozijo v doubledeckerjih... Pomembno pa je tudi omeniti, da je Združeno kraljestvo ustavna monarhija, King Charles III je de facto suveren še 14 držav (the Head of State) , ki predstavljajo ”Commonwealth Realms” (kraljestva Commonwealtha), v vsaki od teh držav kralj predstavlja ustavnega monarha, ki ga lokalno zastopa generalni guverner. 5 najpomembnejših držav, ustavnih monarhij, Avstralija, Kanada, Nova Zelandija, Papua Nova Gvineja in Združeno kraljestvo predstavlja več kot 10% kopne površine zemlje.
Poleg tega je potrebno povedati, da je britanski parlamentarni sistem še zmerom v dograjevanju, kot lahko preberemo v tekstih in študijah, ki se ukvarjajo z zgodovino britanske demokracije, to dograjevanje traja že stoletja. Kot veleposlanik v Britaniji (1998-2002) sem spremljal devolucijo, ki je prinesla precejšnjo avtonomijo Škotski, Walesu in S. Irski, podpis Velikonočnega sporazuma - Good Friday Agreement (ki je prinesel pomiritev na Severnem Irskem), doživel radikalno zmanjšanje dednih članov Lordske zbornice (le še 90 je dednih) – vse v času predsednika vlade Tonyja Blaira – ob tokratnem srečanju z Britanijo pa sem si vzel trenutek za obisk Vrhovnega sodišča (Supreme Court), primerljivo z ustavnim sodiščem, ki je začelo delovati šele leta 2010, s tem je prišlo, po mnogih stoletjih, do delitve oblasti med zakonodajno in izvršno, do tedaj je namreč vrhovno sodno oblast opravljala Lordska zbornica, njenih 12 izbranih Law Lords. To je tudi najverjetnejši razlog, da je predsednik vlade Andy Burnham napovedal pripravo ustave, ki bo nadomestila sedanje razmere.
Obeta se zanimivo obdobje, verjetnost, da se Britanija postopno včlani v EU je majhna, nekateri ocenjujejo, da to ni več možno, je pa možno približevanje, sodelovanje, za kar sta zainteresirani obe strani. Britanija ostaja pomembna igralka v mednarodnem prostoru, kljub skrhanim odnosom z ZDA pod sedanjo administracijo. Britanija je prevzela vodilno vlogo v Koaliciji voljnih (pomoč Ukrajini v vojni z Ukrajino), kar pomeni tudi tesnejše sodelovanje v evropskih obrambnih strukturah, s tem pa tudi približevanje Evropi.

